钦定古今图书集成/明伦汇编/官常典/第789卷 > 鲁有开
## 钦定古今图书集成/明伦汇编/官常典/第789卷 > 鲁有开

按《宋史》本传，有开，字元翰，参知政事宗道从子也。好
礼乐，通《左氏春秋》。用宗道荫，知韦城县。曹、濮剧盗横
行旁县间，闻其名不敢入境。知确山县，大姓把持官
政，有开治其最甚者，遂以无事。兴废陂，溉民田数千
顷。富弼守蔡，荐之，以为有古循吏风。知金州，有蛊狱，
当死者数十人，有开曰：“欲杀人，衷谋之足矣，安得若
是众邪？讯之则诬天。”方旱，狱白而雨。知南康军，代还。
熙宁行新法，王安石问：江南如何，曰：“新法行，未见其
患当在异日也。”以所对乖异，出通判杭州。知卫州。水
灾，人乏食，擅贷常平钱粟与之，且奏乞蠲其息。徙冀
州，增堤，或谓：郡无水患，何以役为有？开曰：“豫备不虞，
古之善计也。”卒成之。明年，河决，水果至，不能冒堤而
止。朝廷遣使河北，民遮诵有开功状，召为缮部郎中。
元祐中，历知信阳军，洺滑州，复守冀，官至中大夫，卒。